Као једна од најзаслужнијих за тријумф женске кошаркашке репрезентације Србије остварила је највећи успех освајањем златне медаље на Европском првенству 2015. играном у Мађарској и Румунији. Победом против Француске у финалу у Будимпешти – 76:68 (15:22, 18:10, 20:17, 23:19) освојена је не само прва медаља за Србију као самосталну државу него и прво злато у читавој историји наше женске кошарке. Уједно је обезбеђен и директан пласман на Олимпијске игре 2016. у Рио де Жанеиру. На Евробаскету бележила је просечно 13,8 поена и 1,4 асистенције, а многи ће је памтити по одлучујућим поенима у полуфиналу против Белорусије и поенима (22) у финалу против Француске.